ทางสามแพร่ง JASIF.!?
หลังข้ามผ่านกำหนดจ่ายค่าเช่า 943 ล้านบาท ที่บริษัท ทริปเปิลที บรอดแบนด์ จำกัด (มหาชน) หรือ 3BB ต้องชำระให้ JASIF วันที่ 15 เม.ย. 66
หลังข้ามผ่านกำหนดจ่ายค่าเช่า 943 ล้านบาท ที่บริษัท ทริปเปิลที บรอดแบนด์ จำกัด (มหาชน) หรือ 3BB ต้องชำระให้ JASIF วันที่ 15 เม.ย. 66
18 เม.ย. 2566

หลังข้ามผ่านกำหนดจ่ายค่าเช่า 943 ล้านบาท ที่บริษัท ทริปเปิลที บรอดแบนด์ จำกัด (มหาชน) หรือ 3BB ต้องชำระให้กองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) วันที่ 15 เม.ย. 66
นั่นทำให้ผู้ถือหน่วยต้องมานั่งลุ้นระทึกกันอีกครั้งว่า 3BB จะจ่ายได้หรือไม่ หรือจ่ายได้แต่จะครบจำนวนเต็ม 900 ล้านบาทได้หรือไม่..!??
คงจำกันได้ว่างวดวันที่ 15 มี.ค. 66 ที่ผ่านมา บรรดาผู้ถือหน่วย JASIF ต้องลุ้นระทึกชนิดเหงื่อตกมาแล้ว กว่าจะจ่ายได้ครบช่วงสิ้นเดือน มี.ค. 66 เรียกว่า 3BB เลือดตาแทบกระเด็นเลยทีเดียว
ปัญหาคือ..ผ่านมาเพียงครึ่งเดือน 3BB จะหาเงิน 943 ล้านบาท มาจ่ายค่าเช่าได้อย่างไร..!?
ล่าสุด 17 เม.ย. 66 ที่ผ่านมา JASIF แจ้งว่า 3BB จ่ายค่าเช่ามาเพียง 750 ล้านบาท ยังเหลือค้างจ่ายอีก 193 ล้านบาท และตามเงื่อนไขสัญญา…ยังยืดให้ได้ถึงเส้นตาย 2 พ.ค. 66
จึงทำให้นึกไปถึงสาระสำคัญจากหนังสือที่ 3BB ส่งถึงบริษัทหลักทรัพย์จัดการกองทุนรวม บัวหลวง ในฐานะบริษัทจัดการ JASIF เมื่อวันที่ 20 มี.ค. 66 ที่ผ่านมา
ที่ระบุชัดว่า “หากสถานการณ์การแข่งขันยังรุนแรงอย่างต่อเนื่อง บริษัทอาจมีกระแสเงินสดไม่เพียงพอชำระค่าเช่าให้ แก่ JASIF ได้ครบจำนวนตามสัญญาเช่าและหรือภายในกำหนดชำระ
จากกรณีดังกล่าว 3BB จึงขอเรียนให้กองทุนรวมทราบถึงปัญหาดังกล่าว รวมทั้งพิจารณาการหาทางแก้ไขปัญหาเรื่องค่าเช่าร่วมกับบริษัท เพื่อให้สอดคล้องสภาพการแข่งขันตลาดธุรกิจบรอดแบนด์ และความสามารถการชำระค่าเช่าของบริษัท”
ผนวกกับข้อมูลจากงบการเงิน JAS ปี 2565 พบว่า 3BB มีจำนวนผู้ใช้บริการรวม 3.7 ล้านรายจากปี 2564 อยู่ที่ 3.65 ล้านราย แต่เมื่อหักจำนวนผู้ใช้บริการ ภาคองค์กร ลูกค้า WIFI กลุ่ม Barter กลุ่มที่ใช้ในกิจการภายใน กลุ่มบริการเสริมอื่นและกลุ่มลูกค้าที่มีหนี้ค้างออก จะมียอดผู้ใช้บริการสำหรับลูกค้าทั่วไปส่วนที่เป็น Fixed Broadband และที่สามารถเก็บเงินได้ประมาณ 2.34 ล้านราย จากปี 2564 อยู่ที่ 2.43 ล้านราย หรือลดลง 90,000 ราย
ขณะที่รายได้เฉลี่ยต่อราย (ARPU) ไตรมาส 4/65 อยู่ที่ 577 บาทต่อเดือน เทียบไตรมาส 4/64 อยู่ที่ 597 บาทต่อเดือน ลดลง 20 บาทต่อเดือน และรายได้เฉลี่ยต่อราย (ARPU) ปี 2565 อยู่ที่ 587 บาทต่อเดือน จากปี 2564 อยู่ที่ 598 บาทต่อเดือน ลดลง 11 บาทต่อเดือน
นั่นจึงทำให้ JASIF เข้าสู่สถานการณ์ที่น่าเป็นห่วงขึ้นมาทันที..ว่าเดือนถัด ๆ ไปนับจากนี้ 3BB จะมีความสามารถจ่ายได้อีกหรือไม่..??
มีการประเมินกันว่าด้วยเงื่อนไขที่ JASIF มีไว้กับ 3BB ผนวกกับข้อจำกัดในการแข่งขันที่เกิดขึ้น โอกาสที่ 3BB จะผิดนัดชำระค่าเช่ามีความเป็นไปได้สูงเลยทีเดียว
จนนำไปสู่ทาง 3 แพร่งที่ผู้ถือหน่วยลงทุน JASIF ต้องพึงพินิจพิจารณาว่าจะติดใจอย่างไร..!?
ทางแรก…3BB ไม่มีสภาพคล่องเพียงพอ จนไม่สามารถจ่ายได้ตามกำหนด นำไปสู่การผ่อนหรือยืดชำระค่าเช่าแต่ละเดือนออกไป ผลคือ JASIF จะมีรายได้ลดลงทันที แต่ยังต้องมีภาระการจ่ายหนี้กับธนาคารกรุงเทพ (BBL) ทำให้กำไรลดลง จนนำไปสู่เงินปันผลที่ลดลงตามมาอย่างหลีกเลี่ยงไม่ได้
ทางที่สอง..การปรับโครงสร้างค่าเช่ากันใหม่ เพื่อให้สอดคล้องกับสถานการณ์ที่เกิดขึ้น ผลที่ตามมาคือปันผลจะลดลงระยะสั้น แต่อาจได้มาซึ่งเงื่อนไขอื่น ๆ เพื่อชดเชยการลดค่าเช่าดังกล่าว
ทางที่สาม..การ “ปรับลดค่าเช่า” พร้อมกับการ “ยกเลิกสัญญาประกันรายได้” ผลที่จะเกิดตามมาคือปันผลจะลดลงอย่างมีนัยสำคัญ แลกกับการต่ออายุสัญญาที่ยาวมากขึ้น
นี่คือ “ทางสามแพร่ง” ที่ผู้ถือหน่วย JASIF จะต้องเลือกว่าจะเอาแนวทางใด..หรือสุดท้ายอาจตัดสินใจขายหน่วยลงทุนออกไป..เพื่อ “สิ้นสุดการเดินทาง” กับ JASIF ก็เป็นได้นะ..!?